再用觀入試韻
作者：李昴英
朝代：宋

paragraphs: 涵育累朝士興起，薄海絃歌爭教子。
籯金世守韋一經，俎豆少成孟三徙。
盡從科舉梯進取，鶴髮望深門日倚。
藝先德後已非古，心術乖違徒口耳。
天門髣髴馮爲馬，陰德却關橋度蟻。
時來乳臭亦觀光，潦倒英雄頻坎止。
棘闈投卷姑應之，桂籍題名先定矣。
可憐數千困眊氉，僅二十人誇利市。
近歲詞場尚剽拾，文體腐陳難古擬。
倩人者幸耘人貪，氣習陋汙淪骨髓。
主司頭腦易冬烘，日色不迷世能幾。
所憂程文悞後學，豈但升沉繫悲喜。
他人愛子亦如我，何敢庸心秦越視。
願言通榜皆實才，如己得之無彼此。